## Pravilnik o metodama za ispitivanje osobina i procjenu uzgojnih vrijednosti uzgojno valjanih ovaca i koza

### NN 134/2005 (11.11.2005.), Pravilnik o metodama za ispitivanje osobina i procjenu uzgojnih vrijednosti uzgojno valjanih ovaca i koza

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2494**

Na temelju članka 9. stavka 3. Zakona o
stočarstvu (»Narodne novine«, broj 70/97., 36/98. i 151/03.), ministar
poljoprivrede, šumarstva i vodnoga gospodarstva donosi

## PRAVILNIK

### O METODAMA ZA ISPITIVANJE OSOBINA I PROCJENU UZGOJNIH VRIJEDNOSTI UZGOJNO VALJANIH OVACA I KOZA

I. OPĆE ODREDBE

Članak 1.

Ovim Pravilnikom propisuju se metode za mjerenje
i ocjenjivanje proizvodnih i drugih osobina uzgojno valjanih ovaca i koza,
metode procjene uzgojnih vrijednosti, te načini prikupljanja, razmjene i
objavljivanja podataka o proizvodnim i drugim osobinama uzgojno valjanih ovaca
i koza.

II. METODE ZA MJERENJE I
OCJENJIVANJE PROIZVODNIH I DRUGIH OSOBINA

Članak 2.

Mjerenje i ocjenjivanje proizvodnih i drugih osobina
provodi se zbog utvrđivanja mliječnosti, prirasta, vanjštine, plodnosti,
dugovječnosti, iskorištavanja hrane, kakvoće mesa i drugih osobina važnih za
genetsku izgradnju ovaca i koza.

Metode za mjerenje i ocjenjivanje proizvodnih i
drugih osobina uzgojno valjanih ovaca i koza u ovom Pravilniku odnose se na:

– ispitivanje osobina u uvjetima testne stanice
(perfomance test),

– ispitivanje osobina u proizvodnim uvjetima (field perfomance test),

– ispitivanje po srodnicima (čistokrvnim,
odnosno križancima) u testnoj stanici (progeni test),

– ispitivanje po srodnicima (čistokrvnim,
odnosno križancima) u proizvodnim uvjetima (field progeni test),

– ispitivanje na osnovi podataka prikupljenih
pri prodaji,

– ispitivanje na osnovi podataka prikupljenih u
klaonicama,

– ocjenjivanje vanjštine,

– biološke i genske testove,

– laboratorijska ispitivanja osobina.

Članak 3.

Uzgojni program mora sadržavati opis svih metoda
ispitivanja danih u članku 2. ovoga Pravilnika.

Pri opisu metode posebno se trebaju navesti
načini mjerenja i ocjene pojedinih osobina, te statističke metode i postupci za
vrednovanje uzgojnih vrijednosti s navođenjem korištenih uzgojnih pokazatelja.

Metode za mjerenje i ocjenjivanje proizvodnih i
drugih osobina iz članka 2. ovoga Pravilnika moraju biti usklađene s pravilima
Međunarodnog odbora za kontrolu proizvodnosti životinja – International
Committee for Animal Recording (u daljnjem
tekstu: ICAR).

Članak 4.

Ispitivanje osobina uzgojno valjanih ovaca i
koza podrazumijeva mjerenje i/ili ocjenjivanje onih proizvodnih i drugih
osobina životinja koje su određene uzgojnim programom.

Ispitivanje osobina odnosi se na ispitivanje
osobina mliječnosti, tovnih i klaoničkih osobina,
kakvoće mesa, dugovječnosti i reprodukcijskih osobina.

Ispitivanje osobina iz stavka 1. ovoga članka
obavlja Hrvatski stočarski centar (u daljnjem tekstu: ovlaštena ustanova).

Članak 5.

Ispitivanje osobina uzgojno valjanih ovaca i
koza provodi se na životinjama koje ispunjavaju uvjete propisane uzgojnim
programom.

Ispitivanje se obavlja u testnoj stanici, na
izabranim poljoprivrednim gospodarstvima s kojima ovlaštena ustanova zaključi
ugovor ili u proizvodnim uvjetima na poljoprivrednim gospodarstvima za osobine
koje se mogu neposredno ispitati ili ocijeniti na uzgojno valjanim ovcama i
kozama u danim uvjetima.

Članak 6.

Ispitivanje po srodnicima (čistokrvnim, odnosno
križancima) podrazumijeva mjerenje i/ili ocjenjivanje osobina srodnika onih
životinja koje su predviđene za uzgoj u testnoj stanici, na poljoprivrednim
gospodarstvima s kojima ovlaštena ustanova zaključi ugovor ili u proizvodnim
uvjetima.

Ispitivanja se mogu obavljati i na temelju
podataka prikupljenih pri prodaji, kao i na liniji klanja na označenim klaoničkim trupovima.

Ispitivane životinje moraju biti podijeljene u
skupine na način koji omogućava sigurnu i objektivnu usporedbu među njima.

Članak 7.

Izbor i definicija osobine, te načini
ocjenjivanja osobina vanjštine za pojedine pasmine ovaca i koza moraju biti
usklađeni s pravilima ICAR-a i propisani uzgojnim programom.

Pri ocjenjivanju vanjštine treba uvažavati
značajke pasmine, dob i kondiciju životinja.

Članak 8.

Ako su poznati podaci o klaoničkoj
kakvoći, kakvoći mesa i drugim osobinama, ti se podaci upotrebljavaju za
potrebe selekcije ukoliko su propisani uzgojnim programom.

Članak 9.

Biološki i genski testovi provode se za
prikupljanje podataka koji se koriste kod donošenja uzgojno selekcijskih odluka
na stadu odnosno populaciji i pri provjeri podrijetla. U uzgojnom programu mora
biti točno opisano provođenje bioloških i genskih testova. Opis mora
sadržavati:

– način i vrijeme uzimanja uzoraka odnosno
mjerenja i ocjenjivanja,

– metode i postupke,

– način upotrebe dobivenih rezultata u provedbi
uzgojno-selekcijskog rada.

Članak 10.

Za potrebe provedbe uzgojno-selekcijskih mjera
upotrebljavaju se mjerenja dobivena u laboratorijima koji su osposobljeni za
ispitivanje mlijeka, molekularno-biološko ispitivanje, ispitivanja kakvoće mesa
i druga ispitivanja propisana uzgojnim programom.

U uzgojnom programu moraju biti navedeni i
opisani postupci ispitivanja u laboratorijima koji su usklađeni s pravilima
ICAR-a. Opis mora sadržavati:

– način i vrijeme uzimanja uzoraka,

– metodu i postupak,

– način upotrebe rezultata u provedbi
uzgojno-selekcijskog rada.

Članak 11.

Uzgojno valjane ovce i koze kod kojih se
ispituju proizvodne osobine moraju:

– biti označene u skladu s propisom koji uređuje
označavanje i upis u registar domaćih životinja,

– biti izabrane na način koji osigurava
nepristrano ocjenjivanje,

– s obzirom na tip ispitivanja, ispunjavati
pravila ICAR-a.

Članak 12.

Postupci i načini ispitivanja moraju biti točno
opisani u uzgojnom programu. Za svaku metodu ispitivanja mora biti s obzirom na
način ispitivanja, osigurano da:

– se ispitivanje unutar pojedinih pasmina,
odnosno genotipova provodi u poznatim tehnološkim i zoohigijenskim
uvjetima,

– je za provedbu mjerenja osigurana i korištena
mjerna, laboratorijska i programska oprema koja mora ispunjavati propisane
uvjete iz uzgojnog programa, te biti umjerena u skladu s pravilima ICAR-a,

– je sustav hranidbe propisan uzgojnim programom
i da je znanstveno prihvatljiv (ako se isto ispitivanje provodi na više
različitih mjesta hranidba mora biti ujednačena),

– je predviđen godišnji broj životinja u ispitivanju
po genotipovima znanstveno prihvatljiv i u skladu s veličinom populacije i
uzgojnim programom,

– su propisani uvjeti za prijem životinja u
ispitivanje (dob, tjelesna masa i dr.),

– je propisana dužina predtestnog
razdoblja i vremensko trajanje ispitivanja,

– su propisane proizvodne i druge osobine, način
i mjesto mjerenja osobina, broj ponavljanja, te mjerna sredstva i naprave pri
čemu moraju biti s obzirom na genotip poštovana pravila ICAR-a,

– se osobine vanjštine ocjenjuju u skladu sa
člankom 7. ovoga Pravilnika i da je moguće mjerenja i linearne ocjene uključiti
u procjenu uzgojnih vrijednosti,

– je opisana potrebna dokumentacija za
prikupljanje podataka o ispitivanju životinja, da su opisane zbirke podataka i
način čuvanja,

– je raspored ovaca i koza u ispitivanju izveden
na način koji osigurava pouzdanu usporedbu među njima.

Članak 13.

U testnim stanicama i poljoprivrednim
gospodarstvima s kojima je zaključen ugovor o ispitivanju, moraju biti mjerene
i ocijenjene najmanje one osobine koje su za pojedini genotip ili za pojedini
proizvodni tip propisane pravilima ICAR-a.

Ako su prije dolaska životinja u testnu stanicu
poznati rezultati proizvodnih ili drugih osobina, ti podaci moraju biti
uključeni u dokumentaciju za prikupljanje podataka o ispitivanju životinja.

Kada se ocjenjuje plodnost i tijek jarenja,
odnosno janjenja u proizvodnim uvjetima, vrednovanje tih osobina mora se
temeljiti na uspješnosti ostvarivanja plodnosti pri prvom pripustu ili osjemenjivanju, te ocjeni tijeka jarenja, odnosno janjenja.

III. METODE ZA PROCJENU
UZGOJNIH VRIJEDNOSTI

Članak 14.

Procjenu uzgojnih vrijednosti uzgojno valjanih
ovaca i koza provodi ovlaštena ustanova u skladu sa uzgojnim programom, a ona
obuhvaća ispitivanje:

– osobina mliječnosti u mliječnih pasmina,

– tovnih i klaoničkih
osobina u mesnih pasmina,

– osobina mliječnosti, tovnih i klaoničkih osobina u kombiniranih pasmina.

Članak 15.

Metode za procjenu uzgojnih vrijednosti moraju biti
usklađene s pravilima ICAR-a i moraju osiguravati njihovo nepristrano
vrednovanje na koje ne mogu utjecati čimbenici okoliša i struktura podataka.

Statistički model za procjenu uzgojnih
vrijednosti mora biti detaljno opisan u uzgojnom programu.

Pri objavi rezultata uzgojnih vrijednosti
potrebno je navesti točnost procjene i datum izračuna uzgojnih vrijednosti.

Ovlaštena ustanova mora pripremiti objavu svih
uzgojnih osobina i možebitnih prirođenih mana životinja koje su uključene u
ispitivanje u skladu s uzgojnim programom.

IV. ZBIRKE PODATAKA O
PROIZVODNIM I DRUGIM OSOBINAMA TE NAČIN RAZMJENE PODATAKA

Članak 16.

Ovlaštena ustanova dužna je voditi zbirke
podataka o podrijetlu, proizvodnim i drugim osobinama uzgojno valjanih ovaca i
koza, koji su određeni uzgojnim programom.

Prikupljeni podaci moraju se čuvati trajno.

Podaci dobiveni ispitivanjima iz članka 2. ovoga
Pravilnika upotrebljavaju se za potrebe provođenja uzgojnog programa i za
utvrđivanje uzgojnih vrijednosti, genske analize, usporedno ispitivanje među
uzgajivačima, praćenje i analizu fenotipskih
promjena, ocjenjivanje učinaka selekcije i drugo.

Zbirke podataka moraju biti dostupne na uvid
uzgojnim organizacijama koje su ovlaštene za provedbu uzgojnog programa, kao i
ostalim zainteresiranim osobama sukladno Zakonu o pravu na pristup
informacijama (»Narodne novine« br. 172/03.).

V. PRIJELAZNE I ZAVRŠNE
ODREDBE

Članak 17.

Uzgojne organizacije su dužne uskladiti svoje
uzgojne programe do dana početka primjene ovoga Pravilnika.

Članak 18.

Danom početka primjene ovoga Pravilnika prestaju
važiti odred­be Pravilnika o ispitivanju mliječnosti
uzgojno valjanih rasplodnih goveda, ovaca i koza (»Narodne novine« br. 7/98.) koje se odnose na ovce i koze, te odredbe
članaka od 44. do 50. Pravilnika o testiranju uzgojno valjanih rasplodnih
životinja (»Narodne novine« br. 74/98.).

Članak 19.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. studenoga 2006. godine.

Klasa: 320-08/05-01/19

Urbroj: 525-1-05-1

Zagreb, 27. listopada 2005.

Ministar

**Petar Čobanković**, v. r.

Pravilnik, NN 134/2005-2494